དམིགས་ཡུལ་དང་དམིགས་འབེན།ཡང་ན་ཕུགས་བསམ་ཟེར་ཡང་ཆོག་པ་རེད།ཡང་ན།རེ་འདུན།ཕུགས་འདུན།གལ་ཏེ་མི་སུ་དང་གང་ལ་ཡང་འདི་ཡོད་ན།ཁ་ཕྱོགས་ཡོད་རྟགས་རེད་ལ།དཀྱུས་འཇུག་གི་ལམ་བུ་རྙེད་རྟགས་རེད།ཡང་གལ་ཏེ་མི་སུ་དང་གང་ལ་ཡང་འདི་མེད་ན།ཁ་ཕྱོགས་མེད་རྟགས་རེད་ལ།ལམ་བུ་མ་རྙེད་པ་གཞི་བྱས།ཅི་བྱ་གཏོལ་མེད་ཡིན་པའི་ངོ་རྟགས་རེད།དམིགས་འབེན་ཡོད་ན།ཧུར་བརྩོན་ཧུར་བསྐྱེད་ཀྱི་སྦྱོར་བ་རྒྱུན་འཇགས་ཡིན་ལ།དཀའ་སྡུག་ཅི་འདྲ་ལ་འཕྲད་ཀྱང་མི་དངངས་མི་འཇིགས་པ་རེད།དེ་ཡི་སེམས་དཔའ་འོ།།ཡིད་བྲོད་དོ།།བློ་དངར་རོ།།དམིགས་འབེན་བྲལ་ན།སྒྱིད་ལུག་སྒྱིད་ཞ་ཡི་བག་འཁུམ་འཁོབ་ཏོ་རུ་འགྱུར་ངེས་ལ།དཀའ་ངལ་ཕྲན་ཚེགས་ལ་འཕྲད་ཚེ་མགོ་སྒུར་ལྕེ་བསྣར་ལ་འདུག་ངེས།དེ་ཡི་སེམས་ཞད་དོ།།ཡིད་ཞུམ་མོ།།བློ་ཉོབ་བོ།།དེར་ཁྱིམ་ཚང་ཞིག་གི་ཕ་མ་ལ་མཚོན་ན།བུ་བུ་མོར་སློབ་གསོ་གཏོང་བ་ལ།ཁ་ཕྱོགས་ཀྱི་དམིགས་འབེན་ཞིག་འཆར་ཅན་དུ་ཡོད་པའི་སྒོ་ནས།མ་འོངས་འཚར་ལོངས་འབྱུང་རིམ་ཁྲོད་དེ་ལ་དམིགས་གཏད་གཟས་འཕེར་གྱིས།དོན་བྱ་གང་དང་གང་ཡང་ལྷུར་ལེན་རྒྱུ་ནི་ཕ་མ་བཟང་པོ་ཡིན་མིན་གྱི་གདོང་རྟགས་སུ་བསམ་ཆོགདེ་ལྟར་ན།བུ་བུ་མོ་ལ་བརྩེ་བའམ་སྙིང་རྗེ་ཐལ་དྲགས་པ་གནང་སྟེ།ངན་ལང་སྐྱག་ལང་དུ་འགྲོ་མི་སྲིད།དེ་ཡང་ཕ་མ་གང་དེའི་ཐབས་ཤེས་ཀྱིས་བཀྱགས་ཡོད་ལ།རང་བསམ་རང་མནོ་ཡི་ཕ་མཁར་བརྡུངས་པར་བརྩོན་པ་ལས།གཞན་རྗེས་གཞན་སྙེག་གི་ཆུ་སྣ་གར་ཁྲིད་དེ་ཡིན་མི་སྲིད།འདི་ལ་གློག་བརྙན་དུ།ཕའི་ཆ་བྱད་མཛད་ཡོད་པ་གང་གི་ཕུགས་བསམ་སྟེ།སྦེ་འགྲན་ལ་རྒྱ་གར་གྱི་རྒྱལ་ཁབ་རིམ་པ་ནས་ཨང་དང་པོའི་གཟེངས་རྟགས་ཐོབ་སོང་རུང་།རྐྱེན་སྣ་མང་པོའི་དབང་གིས།འཛམ་གླིང་རིམ་པ་ལ་འགྲན་ཞུགས་བྱ་མ་ཐུབ་པར།ཁོང་གིས་དེའི་ཆེད་དུ་བུ་རབས་ཚ་རྒྱུད་ལ་རེ་བཅོལ་ཕུགས་འདུན་བཅངས་པ་ལྟ་བུ།ཡང་ན།ཕ་རིང་གི་ཕུགས་བསམ་དེ་བུ་རིང་ལ་ཡང་ཉམས་པ་མེད་པར་མུ་ནས་མུར་འཕྲོ་བསྐྱངས་པའོ།།